Slováci v zahraničí spúšťajú petíciu
za zavedenie možnosti voliť zo zahraničia elektronicky cez internet
Zmeniť veci k lepšiemu a odstrániť reálne prekážky výkonu volebného práva zo zahraničia, kde žije odhadom viac ako 200 000 oprávnených voličov, sa pokúsia prostredníctvom petície za zavedenie možnosti voliť zo zahraničia elektronicky cez internet tí Slováci žijúci v zahraničí, ktorí sú nespokojní so súčasným platným právnym stavom na Slovensku.
Petíciou, ktorá je v elektronickej forme dostupná na: http://www.slovenskezahranicie.org, sa chcú po vyzberaní viac ako 100 000 podpisov obrátiť na poslancov Národnej rady SR, aby zmenili platnú legislatívu a zaviedli možnosť voliť zo zahraničia aj v iných voľbách a ľudových hlasovaniach, ako len v parlamentných voľbách, pričom voľba poštou by sa mala zmeniť na voľbu elektronicky cez internet. Do vyzberania potrebného počtu podpisov však vyzývajú vládu SR a všetky politické strany a hnutia, najmä tie parlamentné, aby sa otázkou, ktorá je predmetom petície, zaoberali a iniciatívne podnietili potrebné legislatívne zmeny, na ktorých sa v prípade záujmu budú krajania radi podieľať.
Zavedením možnosti volieb elektronicky cez internet by sa nielen zvýšila volebná účasť, ale aj skvalitnilo a urýchlilo spracovanie výsledkov volieb, čo sú skúsenosti známe z iných štátov, v ktorých takýto spôsob volieb spoľahlivo funguje (napr. v Estónsku a vo Francúzsku a v obmedzenej miere aj v Nórsku, Portugalsku, Rumunsku, Švajčiarsku a plánuje sa aj vo Fínsku). Štandardy pre takéto hlasovanie vo voľbách vypracovala v roku 2004 vo forme odporúčania aj Rada Európy.
A čo hovoria samotní Slováci v zahraničí na túto petíciu?
„Ako občania SR majúci trvalý pobyt na území SR si myslíme, že si zaslúžime nielen zákony nariaďujúce registrovanie a preskúšavanie našich detí na základných školách na Slovensku, ale aj volebný zákon zodpovedajúci storočiu, v ktorom žijeme, a to zahŕňa aj možnosť elektronickej voľby zo zahraničia.“ (Rastislav Blažek, Dublin, Írsko)
„Slováci v Kanade považujú petíciu za výbornú možnosť na ceste k uplatneniu si volebného práva.“ (Dušan Tóth, Toronto, Kanada)
„Slováci žijúci v USA musia svoje hlasy v parlamentných voľbách odoslať aspoň 2 týždne pred voľbami, čím prichádzajú o časť predvolebnej kampane a tým aj o možnosť rozhodnúť sa objektívne. Považujeme to za istú formu diskriminácie. Sme diskriminovaní aj tým, že nemáme možnosť voliť prezidenta SR a ani sa zúčastňovať na iných ľudových hlasovaniach, ktoré zásadne ovplyvňujú smerovanie našej krajiny. Hlasy volajúce po zmene volebného zákona a možnosti elektronických volieb cez internet sa z radov amerických Slovákov ozývajú už dlho a je ich čoraz viac. Veríme, že takáto zmenavolebného zákona posilní demokraciu na Slovensku a pozitívne ovplyvní budúcnosť krajiny.“ (Katarína Tomková, New York, USA)
„Slováci v Prahe združení pod komunitným portálom SomvPrahe.sk (cca 25 000 osôb) považujú petíciu za šancu konečne presadiť naše právo voliť zo zahraničia a šancu ovplyvňovať a meniť dianie v našej domovine.“ (Igor Kruták, Praha, Česká republika)
„Slováci žijúci v UK, ako aj kdekoľvek inde vo svete, by mali mať možnosť zúčastniť sa volieb na Slovensku aj elektronickou formou. Voľby by sa tak stali voličom omnoho prístupnejšie a určite by sa nás do volieb zapojilo viac.“ (Ingrid Borčová, Londýn, UK)
„Slováci v Čiernej Hore považujú petíciu za jednu z možností na ceste k uplatneniu si volebnéhopráva.“ (Michal Spevák, Podgorica, Čierna Hora)
„Početná časť Slovákov v Írsku sa plánuje skôr, či neskôr, vrátiť na Slovensko. Preto je dôležité, aby sa aj vďaka tejto petícii začala verejná diskusia o elektronickej voľbe, ktorá by krajanom uľahčila odovzdať svoj hlas a mať tak vplyv na vývoj a budúce smerovanie SR.“ (Marek Ledecký, Cork, Írsko)